Broj: 711-I-1842-P-354/22-02-19

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Liane Teur, poslovne tajnice-voditeljice Ureda direktora trgovačkog društva Regionalna veletržnica Split d.d., za davanjem očitovanja Povjerenstva**,na 182. sjednici održanoj dana 11. kolovoza 2022.g. daje sljedeće

**OČITOVANJE**

**Odredbama ZSSI/21-a nije propisana zakonska obveza predstavničkog tijela jedinice lokalne samouprave da glavnoj skupštini, odnosno skupštini društava, u kojima jedinica lokalne samouprave ima dionice ili udjele u vlasništvu (kapitalu društva), predlaže članove nadzornih odbora.**

 Obrazloženje

Zahtjev za očitovanjem podnijela je Liana Teur, poslovna tajnica-voditeljica Ureda direktora trgovačkog društva Regionalna veletržnica Split d.d. U Povjerenstvu zahtjev je zaprimljen 03. kolovoza 2022.g. pod poslovnim brojem 711-U-7121-P-354/22-01-4, povodom kojeg se vodi predmet broj P-354/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je 10. lipnja 2022. g. Grad Split povukao Zaključak kojim je predloženo imenovanje predstavnika Grada Splita u Nadzorni odbor trgovačkog društva Regionalna veletržnica Split d.d., no da je sada isti Zaključak, bez da bio stvoren novi dokument, ponovno upućen Skupštini. Podnositeljica postavlja upit kako postupiti u ovoj situaciji.

Povjerenstvo ukazuje da odredbama ZSSI/21-a, koji je stupio na snagu 25. prosinca 2021.g., nije propisana zakonska obveza predstavničkog tijela jedinice lokalne samouprave da glavnoj skupštini, odnosno skupštini društva u kojima jedinica lokalne samouprave ima dionice ili udjele u vlasništvu (kapitalu društva) predlaže članove nadzornih odbora, što je bilo propisano odredbom članka 15. stavka 2. ranije važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.).

Stoga nakon stupanja na snagu ZSSI/21-a imenovanju članova nadzornog odbora trgovačkog društva Regionalna veletržnica Split d.d. ne mora prethoditi prijedlog Gradskog vijeća Grada Splita.

Povjerenstvo pritom ukazuje da je u slučaju predlaganja imenovanja predstavnika Grada Splita u Nadzorni odbor trgovačkog društva Regionalna veletržnica Split d.d. oportuno da se isto učini novim dokumentom donošenjem novog Zaključka, budući da se radi o novom postupku predlaganja, a raniji Zaključak je datiran s datumom 05. listopada 2021.g., odnosno u trenutku kada ZSSI/21 nije snazi bio na snazi.

Slijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana